b'\n_START_ARTICLE_\nMogens Boertmann\n_START_SECTION_\nUddannelse\n_START_PARAGRAPH_\nHan var s\xc3\xb8n af ingeni\xc3\xb8r Poul Richard Boertmann og Anna Marie Simonsen, student fra \xc3\x98stre Borgerdydskole 1937 og blev uddannet arkitekt p\xc3\xa5 Kunstakademiets Arkitektskole 1938-44. Han var i studietiden ansat hos Thomas Havning, Steen Eiler Rasmussen og Peter Bredsdorff.\n_START_SECTION_\nVirke\n_START_PARAGRAPH_\nBoertmann var f\xc3\xb8rst byplanl\xc3\xa6gger under Bredsdorff p\xc3\xa5 som medarbejder p\xc3\xa5 Egnsplankontoret 1945-47, hvor han var med til at udforme Fingerplanen, og dern\xc3\xa6st medarbejder hos Kay Fisker til 1948. Han var medlem af en byplanekspedition til Vestgr\xc3\xb8nland 1950-51 og ledende medarbejder hos Vilhelm Lauritzen 1952-58, hvor han stod for udarbejdelsen af program og skitseforslag til det nye terminalanl\xc3\xa6g i K\xc3\xb8benhavns Lufthavn. Allerede 1950 havde han dog etableret egen tegnestue sammen med Erik Christian S\xc3\xb8rensen, og samarbejdet varede til 1953._NEWLINE_I 1959 blev Boertmann medindehaver af Vilhelm Lauritzens tegnestue sammen med Vilhelm Lauritzen, J\xc3\xb8rgen Anker Heegaard og Helge H. Hoppe, hvilket han var til 1977, hvor han blev eneindehaver af tegnestuen. Det var han indtil 1987. Blandt hans mange opgaver b\xc3\xb8r de l\xc3\xb8bende udbygninger af K\xc3\xb8benhavns Lufthavn fremh\xc3\xa6ves, ligesom hans 1. pr\xc3\xa6mie i konkurrencen om TV-Byen i Gladsaxe blev et livslangt projekt. Det blev fulgt op af fire regionalradiohuse i R\xc3\xb8nne, Odense, Vejle og Aalborg. Han modtog Aluminiumsprisen 1972 og Eckersberg Medaillen 1995. _NEWLINE_Boertmann modtog Akademiets stipendium 1946 og 1954, st\xc3\xb8tte fra Ny Carlsbergfondet 1949 og har bes\xc3\xb8gt Paris og Provence 1946, Rom, Italien og Gr\xc3\xa6kenland 1949, Vestgr\xc3\xb8nland 1950, studeret lufthavne i Europa og USA i perioden 1953-80, tv-centre i Europa og USA 1959-84, var i Sovjetunionen 1964, Island 1973, Qatar 1974 og Kina 1987. _NEWLINE_Han har udstillet p\xc3\xa5 Charlottenborg For\xc3\xa5rsudstilling 1947-48 og 1950 og p\xc3\xa5 Odense R\xc3\xa5dhus 1984.\n_START_SECTION_\nTillidshverv\n_START_PARAGRAPH_\nBoertmann har v\xc3\xa6ret l\xc3\xa6rer p\xc3\xa5 Kunstakademiets Arkitektskole p\xc3\xa5 Palle Suensons afdeling 1946-54 og 1956-58, var medlem af Danske Arkitekters Landsforbunds konkurrenceudvalg 1962-73, Akademisk Arkitektforenings bestyrelse 1968-72, censor p\xc3\xa5 Kunstakademiets Arkitektskole 1969-84, medlem af Det S\xc3\xa6rlige Kirkesyn for Vor Frue Kirke i K\xc3\xb8benhavn 1975-93, af bed\xc3\xb8mmelsesudvalget ved Kunstakademiets Arkitektskole 1976-1984, af Akademiets og Kunstnersamfundets jury 1987-93 og har v\xc3\xa6ret dommer i diverse arkitektkonkurrencer i Danmark og Qatar.\n_START_SECTION_\nPrivat\n_START_PARAGRAPH_\nBoertmann blev gift f\xc3\xb8rste gang 12. december 1944 i K\xc3\xb8benhavn med arkitekt Ida Caline Naur (11. december 1923 sammesteds - 1. oktober 2000), datter af maleren Albert Emil August Schleppegrell Naur og Susanne Margrethe Str\xc3\xb8yberg. \xc3\x86gteskabet blev opl\xc3\xb8st, og han \xc3\xa6gtede anden gang 24. juni 1959 i K\xc3\xb8benhavn l\xc3\xa6rer Anna Kathrine Kr\xc3\xb8yer Pedersen (f\xc3\xb8dt 31. januar 1923 sammesteds), datter af assistent, senere inspekt\xc3\xb8r Carl Christian Kr\xc3\xb8yer Pedersen og Helene Kristiane Johanne Roed.'